​יש ללמוד ולהכיר היטב את יעדי הטיול שאליהם פניכם, ובכלל זה את הסיכונים הבריאותיים האופייניים ליעדים אלה.
יש להתגונן מבעוד מועד, על ידי התחסנות ונטילת טיפול תרופתי מונע.
חשוב לזכור, כי בעיות בריאותיות המטרידות אתכם בארץ - לא ייעלמו בחו"ל, אלא ימשיכו להטריד אתכם גם שם... לכן, חשוב מאוד להיערך מראש, כדי שלא לפגום בהנאת הטיול.
אף פעם... אל תגידו "יהיה בסדר"!
ההיערכות לטיול צריכה להיעשות בהתאם לגיל, למגדר (מין), למצב הבריאותי, ליעדים המתוכננים ולמשך השהייה הצפוי בחו"ל.
למטיילים הסובלים ממחלות כרוניות (כמו: סוכרת, מחלת מעי דלקתית, מחלת ריאות כרונית וכד') אשר נמצאים במעקב רפואי, מומלץ להיוועץ מראש עם הרופא המטפל לגבי הצורך בהתאמת הטיפול לתנאי הטיול המתוכנן ולגבי נקיטה באמצעי זהירות ספציפיים. מומלץ להצטייד במכתב, המעיד על המחלה הקיימת ומפרט את התרופות הקבועות אותן אתם נוטלים (רצוי שהמכתב יהיה מודפס ובשפה האנגלית).
אם אתם נוטלים תרופות על בסיס קבוע - יש להכין כמות מספקת של תרופות למשך הטיול ולקחת מרשמים הכתובים בלועזית ומציינים את השם הגנרי (לא המסחרי) של התרופות ואת מינון החומר הפעיל (לצורך רכישת התרופה בחו"ל, במידת הצורך).
למרכיבי משקפיים/עדשות מגע - רצוי להצטייד במרשם של אופטומטריסט, למקרה של אובדן או שבירה של המשקפיים/העדשות.
מתכננים טיול לארצות עולם שלישי? רצוי לגשת מבעוד מועד לבדיקת רופא שיניים ורופא נשים.
טרם הנסיעה, רצוי לצלם/לסרוק מסמכים הקשורים לטיול (כולל פנקס חיסונים), לצורך גיבוי.
השתמשו במים מטוהרים ולא במי ברז.
הרבו ברחצת ידיים - כאמצעי למניעת הדבקה במחלות זיהומיות.
ג'ל או מטליות אלכוהול לחות לחיטוי הידיים יעזרו במקומות בהם אין מים זורמים וסבון.
בא לכם לעשות קעקוע (TATOO) או חורים (PIERCING) בעור? מאוד לא מומלץ לעשות זאת בארצות עולם שלישי. מאוד לא רצוי גם לערוך תגלחת רחוב בתער, מחשש להעברת מחלות.
הימנעו מסמים! השימוש בסוגי סמים המצויים במזרח הרחוק, בדרום אמריקה ובארצות העולם המתפתח, עלול לגרום לנזק בלתי הפיך, מלבד היותו בלתי חוקי. זכרו! למרות זמינות הסמים, קיימים במדינות אלה חוקים מחמירים ביותר נגד שימוש ואחזקת סמים.
בעת קיום יחסי מין - הקפידו על שימוש באמצעי מניעה (קונדומים).
הימנעו מרחצה באגמי מים מתוקים, בעיקר באפריקה (כמו אגם מלאווי), מחשש להדבקה במחלת הבילהרציה, המועברת על ידי חלזונות מים מתוקים. ההמלצה אינה מתייחסת למי ים.
הימנעו מנסיעה בשעות החשיכה בכבישים שאינם מתומררים ומוארים.
אל תנהגו בכלי רכב דו גלגליים ללא ניסיון קודם (כמו טוסטוסים באיי תאילנד).
אל תנהגו תחת השפעת חומרים משכרים.
הקפידו על מלווה בעת טיפוס לגבהים.